פלטל

שגיאות פרמטריות בתבנית:חברה מסחרית שימוש בפרמטרים מיושנים [ אנשי מפתח ] פלטל (בערבית: شركة الاتصالات الفلسطينية, תעתיק: שרכת אלאתצאלאת אלפלסטיניה, מילולית: חברת התקשורת הפלסטינית) היא חברה המספקת שירותי תקשורת לתושבי הרשות הפלסטינית. ב-1995 הוקמה חברת התקשורת הפלסטינית על ידי יאסר ערפאת, שהיה אז יושב ראש הרשות הפלסטינית. באותו זמן רק 3% מתושבי הרשות הפלסטינית היו מחוברים לטלפון קווי. בקשות להתקנות של קווים חדשים היו כרוכות בזמן המתנה של שנים עד לביצוע חיבור על ידי בזק, אשר הייתה בבעלות ממשלת ישראל ואחראית על תשתיות התקשורת בשטחי הרשות באותה תקופה. החל מאותה שנה קיבלה הרשות הפלסטינית מידי "בזק" את השליטה על תשתיות התקשורת בשטחי הרשות שבהם התגוררו תושבים פלסטינים. התוכנית הייתה להשקיע 600 מיליון דולר בתשתיות ברצועת עזה ובגדה המערבית, ובתוך שלוש שנים להגדיל את מספר המחוברים לקווי טלפון מ-85,000 ל-250,000. בשנת 1997 נחתם הסכם עם חברת Cable & Wireless על מנת לרכוש ידע וכלים בתחזוקת רשת הטלפוניה. קבוצת פלטל נוסדה בשנת 2005 ממספר חברות-בנות העוסקות בתחומים שונים, ביניהן: פלטל המספקת שירותי טלפוניה קווית למעל 363,000 משתמשים, כולל שיחות בינלאומיות. מפעילה גם טלפונים ציבוריים. ג'וואל - מפעילת תקשורת סלולרית עם כ-1.5 מיליון לקוחות. משתתפת בפרויקט ה-One Network של קבוצת Zain, המאפשר נדידה עם המכשיר למדינות נבחרות ללא עלויות נדידה. חדארה - ספקית הולכה לאינטרנט. שירות האינטרנט בגדה המערבית אינו מצונזר, אך ברצועת עזה הגישה לתכנים הנחשבים כפוגעים בערכי האסלאם מסוננת, בלחץ החמאס. פלטל מהווה מונופול בתחום התקשורת ברשות הפלסטינית, ובדוח של הבנק העולמי נכתב שהיא מנצלת את כוחה המונופוליסטי כדי לגבות מהצרכן הפלסטיני תעריפים מופרזים. תעריפיה דומים לאלו של החברות הישראליות, אך הם יקרים יחסית להכנסה הפלסטינית הממוצעת. בתחום הטלפוניה הסלולרית ישנה תחרות בין ג'וואל לבין חברות הסלולר הישראליות, המספקות שירות למאות אלפי פלסטינים. כדי לקדם את התחרות, נכנסה לשוק גם מפעילה סלולרית פלסטינית שנייה, חברת Ooredoo פלסטין (ובשמה הקודם "וטנייה מובייל"). החברה מהווה 19% מהתל"ג של הרשות הפלסטינית ו-50% מהבורסה הפלסטינית. היא נסחרת גם בבורסה באבו דאבי. מטה החברה נמצא ברמאללה, ויש לה נציגות גדולה גם בעזה. בעלי השליטה בחברה הם האחים מוניב אל מסרי ואחיו סביח. האחים אל-מסרי הם מאנשי העסקים הבולטים והמעסיקים הפרטיים הגדולים ביותר בגדה המערבית (כ-3,000 עובדים), ושווי עסקיהם נאמד ביותר ממיליארד דולרים. קרן טכנולוגיה לשלום, הפועלת בחסות מרכז פרס לשלום, רכשה 3.3% ממניות פלטל תמורת 9 מיליון דולר ב-2001. ב-2009 הודיעה פלטל על מיזוג עם חברת "זאהין" (Zain) הכוויתית. במסגרת העסקה היא הייתה אמורה להעביר לידי החברה הכוויתית 56.53% ממניות פלטל, בתמורה 100% ממניות החברה הבת "זאהין-ירדן" - אך העסקה לבסוף בוטלה. למרות הכל, הוחלט כי ג'וואל תצורף לפרויקט ה-One Network של Zain, המאפשר ללקוחות ג'וואל לנדוד לרשתות Zain במדינות אחרות, מבלי לשלם עבור עלויות נדידה גבוהות. קידומת הטלפון הבינלאומית בשטחי הרשות הפלסטינית זהה לזו של ישראל (972). מאחר שהגישה לקידומת זו ממדינות ערב חסומה, הוקצתה קידומת נוספת (970), אולם השיחות הבינלאומיות מתבצעות דרך פלטל באמצעות חברות ישראליות. לפלטל שליטה בלעדית על מספרי הטלפון ברשות הפלסטינית שהוקצו עבורה על ידי משרד התקשורת הישראלי. קידומות אזורי החיוג ברשות הפלסטינית דומים לאלה הישראליים: בצפון השומרון: 04-2 במערב השומרון: 09-2 באזור ירושלים: 02-2 ברצועת עזה: 08-2 סלולרים של חברת ג'וואל: 059 מספרי החירום זהים לאלו הישראליים. מדיה וקבצים בנושא פלטל בוויקישיתוף אתר האינטרנט הרשמי של פלטל אתר חברת ג'וואל Palestinians Sprint To Break Israeli Grip on Phone Lines, אוגוסט 1996 Grace C Khoury; Maria C Khoury, Cases on management and organizational behavior in an Arab context, IGI Global, 2014, עמ' 258 נטע אלכסנדר, כך שולטת ישראל במרחב הדיגיטלי והסלולרי בשטחים, באתר הארץ, 13 במרץ 2016